Tilskud til de nationale myndigheder for at støtte bestræbelserne på at opbygge kapacitet til nødvendige nationale aktiviteter og infrastruktur til gennemførelse af CWC: Der skal iværksættes et pilotprojekt til finansiering af nationale gennemførelsesaktiviteter hos udvalgte nationale myndigheder. Projektet skal i løbet af pilotfasen finansiere ca. 12 nationale myndigheder med et tilskud på højst 15 000 EUR til hver af de udvalgte nationale myndigheder. Fastsættelse af specifikke tiltag med henblik på at øge de nationale myndigheders kapaciteter og dermed forbedre den nationale gennemførelsesproces, vil være afgørende for støttens omfang og art.

I hele 2005 har EU’s frivillige bidrag støttet OPCW’s indsats for at bistå parterne med at opfylde deres forpligtelser i overensstemmelse med handlingsplanen for gennemførelse af forpligtelserne i henhold til artikel VII. Der er gennem bilaterale tekniske bistandsbesøg ydet specifik bistand til de parter, der har anmodet herom. Under disse besøg har man indkredset yderligere aktiviteter med henblik på at opfylde forpligtelserne i henhold til artikel VII, og bl.a. udarbejdet en landespecifik handlingsplan. Reaktionen på de bilaterale tekniske bistandsbesøg har været positiv, og parterne har iværksat initiativer for at opfylde deres forpligtelser og udpege specifikke områder, hvor der vil være behov for bistand i fremtiden. For at bibeholde tempoet i parternes gennemførelse, vil der i 2006 kunne ydes støtte fra EU til specifikke bistandsområder, som de selv har udpeget.

Blandt de specifikke områder, som parterne kan anmode om bistand til i den nærmeste fremtid, kan nævnes tilskud til gennemførelse af nationale kurser for ansatte i de relevante organer, departementer og ministerier med henblik på bevidstgørelse om gennemførelsen af forskellige bestemmelser i CWC, rådgivningshonorarer til jurister, der udarbejder den nationale gennemførelseslovgivning, offentliggørelse og distribution/formidling af vedtagne love og administrative bestemmelser, oversættelse af nationale gennemførelseslove og håndhævelsesbestemmelser til det lokale sprog, etablering af et kontor for den nationale myndighed. Støtten kan ikke anvendes til at betale løn.

Pilotprojektet for specifikke bistandsområder vil blive gennemført for at sikre, at den nationale kapacitet til gennemførelse af konventionens bestemmelser øges og konkret bidrager til de fremskridt, som de modtagende parter forventes at gøre.

Udvælgelsen af de nationale myndigheder, der skal modtage tilskud, sker på grundlag af nøje fastsatte kriterier, der bl.a. omfatter en demonstration af deres evne til at gøre kvantificerbare fremskridt med hensyn til gennemførelsen af CWC’s bestemmelser og i overensstemmelse med en landespecifik handlingsplan, der er udarbejdet under et bilateralt bistandsbesøg. En godkendelsesmekanisme for udvælgelsen af de nationale myndigheder og foreslåede konsulenter vil blive indført med inddragelse af repræsentanter for formandskabet for EU’s Ministerråd, kontoret for den højtstående repræsentants personlige repræsentant for ikke-spredning af masseødelæggelsesvåben, Kommissionens tjenestegrene og OPCW. Tilskuddene skal bidrage til at gøre de således udvalgte nationale myndigheder til selvbærende enheder i de efterfølgende år.

De nationale myndigheder skal for at kunne modtage sådanne tilskud forelægge OPCW kvantificerbare mål, der skal nås, samt en klar tidsramme for gennemførelsen af disse mål ved hjælp af tilskuddet. Den modtagende nationale myndighed er i henhold til kontrakten forpligtet til at aflægge regelmæssige rapporter til OPCW om sine aktiviteter. Tilskuddene udbetales i rater, der udløses, efterhånden som der aflægges rapport om de opnåede fremskridt. OPCW vil give EU nærmere oplysninger om de fremskridt, de modtagende parter gør, og forelægge EU en finansieringsoversigt om hver enkelt modtagende parts anvendelse af midlerne.

De samlede omkostninger anslås til 180 000 EUR.